32004R0360
L 063/13
JURNALUL OFÍCIAL AL UNIUNII EUROPENE
REGULAMENTUL (CE) NR. 360/2004 AL COMISIEI
din 27 februarie 2004
de modificare a Regulamentului (CE) nr. 1445/95 de stabilire a normelor de aplicare a regimului licențelor de import și de export în sectorul cărnii de vită și mânzat
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și de mânzat (1), în special articolul 33 alineatul (12),
întrucât:
(1)
Condițiile economice de pe piețele de export a cărnii de vită și mânzat sunt foarte diverse și încheierea regulată a unor acorduri bilaterale duce la o mai mare diferențiere a condițiilor în care sunt acordate restituiri la export pentru produsele din acest sector. Pentru a atinge mai bine obiectivele de adaptare a metodei de atribuire a cantităților care pot fi exportate beneficiind de restituire și de utilizare eficientă a resurselor disponibile prevăzute la articolul 33 alineatul (2) din Regulamentul (CE) nr. 1254/1999, ar trebui extinse împrejurările prevăzute la articolul 10 alineatul (2) din Regulamentul (CE) nr. 1445/95 al Comisiei (2), împrejurări în care Comisia poate lua măsuri pentru limitarea eliberării sau a depunerii cererilor pentru licențele de export în perioada de reflecție prevăzută după depunerea cererilor. De asemenea, trebuie să se prevadă ca aceste măsuri să fie luate pe destinație sau grup de destinații.
(2)
Având în vedere nivelul de utilizare a regimului special la exportul către Statele Unite ale Americii prevăzut de Regulamentul (CEE) nr. 2973/79 al Comisiei din 21 decembrie 1979 de stabilire a normelor de aplicare a regimului de asistență la export pentru produsele din sectorul cărnii de vită și mânzat care beneficiază de tratament special la importul într-o țară terță (3) și cu scopul de a evita sarcini administrative inutile, trebuie eliminat raportul trimestrial al cantităților neutilizate în cadrul acestui regim, prevăzut la articolul 12 alineatul (8) din Regulamentul (CE) nr. 1445/95.
(3)
Regulamentul (CE) nr. 1445/95 trebuie modificat în consecință.
(4)
Măsurile prevăzute de prezentul regulament sunt în conformitate cu avizul Comitetului de gestionare a cărnii de vită și de mânzat,
ADOPTĂ PREZENTUL REGULAMENT:
Articolul 1
Regulamentul (CE) nr. 1445/95 se modifică după cum urmează:
1.
Articolul 10 se modifică după cum urmează:
(a)
alineatul (2) se înlocuiește cu următorul text:
„(2) În cazul în care eliberarea licențelor de export ar duce sau ar putea duce la depășirea sumelor bugetare disponibile sau la epuizarea cantităților maxime care pot fi exportate cu restituire în perioada avută în vedere, ținându-se seama de limitele prevăzute la articolul 33 alineatul (11) din Regulamentul (CE) nr. 1254/1999 sau nu ar permite asigurarea continuității exporturilor în restul perioadei respective, Comisia poate:
(a)
să stabilească un procent unic de acceptare a cantităților solicitate;
(b)
să respingă cererile pentru care nu au fost acordate încă licențe de export;
(c)
să suspende depunerea cererilor pentru licențe de export pe o durată de cel mult cinci zile lucrătoare, sub rezerva posibilității suspendării pentru o perioadă mai lungă în conformitate cu procedura prevăzută la articolul 43 din Regulamentul (CE) nr. 1254/1999.
În cazul prevăzut la primul paragraf litera (c), cererile pentru licențe de export introduse în perioada de suspendare nu sunt admise.
Măsurile prevăzute la primul paragraf pot fi puse în aplicare sau modulate pe categorie de produs și pe destinație sau grup de destinații.”;
(b)
se inserează următorul alineat (2a):
„(2a) Măsurile prevăzute la alineatul (2) pot fi adoptate, de asemenea, în cazul în care cererile pentru licențe de export se referă la cantități care depășesc sau riscă să depășească cantitățile desfăcute în mod normal pentru o destinație sau un grup de destinații și în cazul în care eliberarea licențelor solicitate prezintă riscul unor speculații, al denaturării concurenței între agenții economici sau al perturbării schimburilor respective sau a pieței comunitare.”
2.
La articolul 12, alineatul (8) se înlocuiește cu următorul text:
„(8) În cazul în care cantitățile pentru care au fost solicitate licențe depășesc cantitățile disponibile, Comisia stabilește un procent unic de acceptare a cantităților solicitate.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 februarie 2004.